NARIADENIE KOMISIE (ES) č. 1259/2004
z 8. júla 2004,
ktoré sa týka trvalého povolenia niektorých už povolených doplnkových látok v krmivách
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/524/EHS z 23. novembra 1970 o doplnkových látkach v krmivách (1), naposledy zmenenú a doplnenú nariadením Rady (ES) č. 1756/2002 (2), a najmä na jej články 3 a 9d ods. 1,
keďže:
(1)
Smernica 70/524/EHS stanovuje, že žiadna doplnková látka sa nesmie uvádzať do obehu ak jej nebolo udelené povolenie Spoločenstva.
(2)
V prípade doplnkových látok uvedených v časti II prílohy C k smernici 70/524/EHS, ktorá zahŕňa mikroorganizmy a enzýmy, môže byť povolenie bez časového obmedzenia už povolenej doplnkovej látky udelené v prípade, že sú splnené podmienky stanovené v článku 3 písm. a).
(3)
Použitie prípravku z mikroorganizmov Enterococcus faecium (DSM 10663/NCIMB 10415) bolo dočasne po prvýkrát povolené na výkrm kurčiat nariadením Komisie (ES) č. 1636/1999 (3).
(4)
Nové údaje na podporu žiadosti na povolenie bez časového obmedzenia tohoto mikroorganizmu boli predložené.
(5)
Z hodnotenia žiadosti na povolenie predloženej s ohľadom na tento mikroorganizmus vyplýva, že podmienky stanovené v smernici 70/524/EHS na povolenie bez časového obmedzenia sú splnené.
(6)
Použitie mikroorganizmu na výkrm kurčiat bližšie uvedené v prílohe I by sa malo preto povoliť bez časového obmedzenia.
(7)
Použitie enzymatických prípravkov endo-1,4-beta-glukanáza, endo-1,3(4)-beta-glukanáza a endo-1,4-beta-xylanáza produkované kmeňom Trichoderma longibrachiatum (ATCC 74 252) bolo dočasne po prvýkrát povolené na výkrm kurčiat v tekutej forme nariadením Komisie (ES) č. 1436/1998 (4) a v granulovanej forme nariadením Komisie (ES) č. 937/2001 (5).
(8)
Použitie enzymatického prípravku endo-1,3(4)-beta-glukanáza produkovaného kmeňom Aspergillus aculeatus (CBS 589.94) bolo dočasne po prvýkrát povolené na výkrm kurčiat nariadením Komisie (ES) č. 654/2000 (6).
(9)
Použitie enzymatického prípravku endo-1,3(4)-beta-glukanáza a endo-1,4-beta-xylanáza produkovaného kmeňom Penicillium funiculosum (IMI SD 101) bolo dočasne po prvýkrát povolené na výkrm kurčiat nariadením Komisie (ES) č. 866/1999 (7).
(10)
Použitie enzymatického prípravku endo-1,4-beta-xylanáza produkovaného kmeňom Aspergillus niger (CBS 520.94) bolo dočasne po prvýkrát povolené na výkrm kurčiat nariadením Komisie (ES) č. 1436/1998 (8).
(11)
Použitie enzymatického prípravku endo-1,4-beta-xylanáza produkovaného kmeňom Bacillus subtilis (LMG-S 15136) bolo dočasne po prvýkrát povolené na výkrm kurčiat v pevnej forme nariadením Komisie (ES) č. 1353/2000 (9) a v tekutej forme nariadením Komisie (ES) č. 2188/2002 (10).
(12)
Nové údaje na podporu žiadostí na povolenie bez časového obmedzenia každého z týchto enzymatických prípravkov boli predložené.
(13)
Z hodnotenia žiadostí na povolenie predložených s ohľadom na každý z týchto enzymatických prípravkov vyplýva, že podmienky stanovené v smernici 70/524/EHS na povolenie bez časového obmedzenia sú splnené.
(14)
Použitie týchto enzymatických prípravkov na výkrm kurčiat podľa podmienok stanovených v prílohách II, III, IV, V a VI by malo byť preto bez časového obmedzenia povolené.
(15)
Z hodnotenia týchto žiadostí vyplýva, že by sa na ochranu pracovníkov pred vystavením doplnkovým látkam stanoveným v prílohách mali vyžadovať niektoré postupy. Takáto ochrana by sa mala zaistiť uplatňovaním smernice Rady 89/391/EHS z 12. júna 1989 o zavádzaní opatrení na podporu zlepšenia bezpečnosti a ochrany zdravia pracovníkov pri práci (11), zmenenej a doplnenej nariadením Európskeho parlamentu a Rady (ES) č. 1882/2003 (12).
(16)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Prípravok, ktorý patrí do skupiny „Mikroorganizmy“, ako je stanovené v prílohe I, sa povoľuje na použitie ako doplnková látka vo výžive zvierat podľa podmienok stanovených v tejto prílohe.
Článok 2
Prípravky, ktoré patria do skupiny „Enzýmy“, ako je stanovené v prílohách II, III, IV, V a VI, sa povoľujú na použitie ako doplnková látka vo výžive zvierat podľa podmienok stanovených v týchto prílohách.
Článok 3
Toto nariadenie nadobúda účinnosť tretí deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 8. júla 2004